Je Estevenin de Lesine, escuiers, fiz çay en arriers Perrin, prevost de Lesyne, fais savoir à touz que je vent, de ma propre volunté, à noble baron mons. Jehan de Chalon, signour d’Allay, et es suens permaignablement les choses cy après escriptes, c’est à savoir: Jehannin, d’Alaise, mon home, fiz Jehannet, ensamble son mès; item, Vuillemin Legeret, mon home, ensamble son mès; item, Hugonin, mon homme, fiz Haimonet, ensamble son mès; item, doux jornax de terre, assis ou leu que l’on dit Cratecul, tochant à la terre Saint-Pierre; item, doux jornaux de terre assise ou leu que l’on dit champ des Pis, delez le champ Cholier; item, un jornal de terre assis ou champ de la Vigne, delez le champ Dan en avant; item, doux jornax delez les Fuilles, tochant à prel mons. Fromont; item, trois jornaux es Viez Essart, delez le bois; item, un jornal en Riviers, tochant à Poiz; item, doux jornaux ou grez de Valunge, delez le bois; item, quatre jornaux en Soumont, delez le chemin de Salins; item, un jornal en champ Mabert, delez le champ Costantin; item, un jornal en la voie de Myon; item, un jornal en combe Chanel, tochant à Lyson; item, doux jornaux en la combe Cholier, delez la terre qui fut audit Cholier; item, doux jornaux en la Faie delez Lisun; item, un chasaul et les appendises; item, un jornal tochant adit chasaul, assis à Alaise, liquex doit trois souz de cens es enfanz Richart de Mellant; item, six septures de prel en Valonge; item, un chesaul et les appendices touchant à chesaul Bardet; item, un chesaul assis [à] Alaise, delez le chesaul à Rotier, et doit doux souz de cens à Ponce, fille Girart, d’Alaise; item, et quanque j’ay, puis ne doi avoir, per quelque maniere que ce soit, en la vile, ou terretoire et ou finaige d’Alaise, en homes, en terres, en signories et en toutes autres choses. Et denunce en ceste vendue les choses dessusdites que je venz estre dou fié à la Renaude, fame jadis Richart de Mellant, et li venz cesdites choses pour le pris de vint et cinc livres d’estevenens, lesquex j’ai receues doudit mons. Jehan en bons deniers nombrez, et m’en tien pour bien paiez... En tesmoignaige de laquel chose, je, lidiz Estevenins, ay requis et fait metre en ces lettres le seal dou chapitre Saint-Moris de Salins... Données l’am mil CC et nonante, ou mois de juillet.